|  |  |  |
| --- | --- | --- |
|  |  |  |

***Nota de premsa***

**La Filmoteca i el Grec ens acosten a l’obra de Carlos Reygadas**

**Del 3 al 14 de febrer es podrà veure una retrospectiva completa del cineasta mexicà, programada en el marc del Grec Festival de Barcelona**

**Premi a la millor direcció al Festival de Cannes 2012 per ‘Post Tenebras Lux’, Reygadas participarà en una conversa telemàtica oberta al públic amb el director de la Filmoteca, Esteve Riambau**

****La Filmoteca de Catalunya acompanya el Grec Festival de Barcelona en el seu viatge anual. Si amb Bruce Beresford i altres cineastes d’Austràlia i Nova Zelanda ens vam traslladar als antípodes i amb l’obra del filipí Lav Diaz a l’Orient llunyà, ara la mirada s’adreça cap a l’Amèrica Llatina i s’endinsa en l’obra del mexicà Carlos Reygadas. Una retrospectiva que inclou els sis llargmetratges d’un dels cineastes més reconeguts als festivals internacionals que es programa del 3 al 14 de febrero. S’hi podrà veure el seu darrer film, *Nuestro tiempo* (2018), protagonitzat pel mateix director i la seva família, o *Post Tenebras Lux* (2012), premi a la millor direcció al Festival de Cannes.

Carlos Reygadas (Ciutat de Mèxic, 1971) no deixa ningú indiferent. Cineasta contestatari i extrem, des que va debutar amb *Japón* (2002) es va guanyar el qualificatiu d’*enfant terrible* gràcies a la seva gosadia narrativa i un enfocament del sexe que trencava tabús. El seu cinema sensorial i profund ens apropa a la realitat social i moral de Mèxic desbaratant convencions fílmiques amb una mirada contemplativa que prioritza l’estil per damunt de la trama.

Consagrat al Festival de Cannes, on es va donar a conèixer, i on ha rebut el premi al millor director per *Post Tenebras Lux* (2012), Reygadas assenyala Tarkovsky, Dreyer i Bresson com a referents ineludibles. I, com ells, té un talent especial per transmetre l’essència del món que filma, la majoria de vegades ubicat en un entorn natural i campestre del qual extreu una força mística inusual. Un cineasta controvertit que parla amb franquesa de l’home enfrontat a les seves contradiccions, de l’angoixa i de la bellesa de viure, de l’eros i el tànatos.

Carlos Reygadas serà present telemàticament en la conversa que mantindrà amb el director de la Filmoteca, Esteve Riambau, i amb el públic assistent, el dimecres 3 de febrer a les 19.30 h a la Sala Chomón. Aquesta sessió precedirà la projecció del film de Reygadas, *Batalla en el cielo*.

Podeu consultar la programació de la retrospectiva Carlos Reygadas [AQUÍ](https://www.filmoteca.cat/web/ca/cicle/carlos-reygadas).

Podeu descarregar-vos el dossier i fotografies [AQUÍ](https://www.filmoteca.cat/web/ca/material-premsa/carlos-reygadas-retrospectiva).